পুনরায় কলকাতা-কাঠমান্ডু উড়ান পরিষেবা শুরু করবে নেপালের ‘বুদ্ধ এয়ার’

ওয়েবডেস্ক: দীর্ঘ ৬ বছর বন্ধ ছিল। ফের কলকাতা-কাঠমান্ডু উড়ান পরিষেবা (Kolkata-Kathmandu flight service) শুরু করতে চলেছে নেপালে বিমান সংস্থা ‘বুদ্ধ এয়ার’ (Buddha Air)। সংস্থাটির বিপণন বিভাগের ডিরেক্টর রূপেশ শ্রেষ্ঠ এক বিবৃতিতে জানিয়েছেন, জুলাইয়ের মধ্যেই দুই শহরের মধ্যে বাণিজ্যিক উড়ান পরিষেবা ফের শুরু করতে চলেছে তারা। কলকাতা থেকে বিমানে কাঠমান্ঠু যেতে সময় লাগে এক ঘণ্টা ২৫ মিনিট। বিমান ভাড়া পড়তে পারে ১৪ হাজার টাকা।

সম্প্রতি কলকাতা-কাঠমান্ডু উড়ান পরিষেবা বন্ধের কথা জানিয়েছে এয়ার ইন্ডিয়া। এয়ার ইন্ডিয়া (Air India) না থাকায় অনেকটাই লাভের মুখ দেখতে চলেছে বুদ্ধ এয়ার। এমনটাই মনে করছেন সংস্থার কর্মকর্তারা।

আরও পড়ুন: পরবর্তী পোপ কে? বাছাইয়ে অংশ নেবেন ভারতের চার কার্ডিনাল

২০১৯ সালে ‘বুদ্ধ এয়ার’ তিনটি বিমান কাঠমান্ডু থেকে কলকাতা ও কলকাতা থেকে কাঠমান্ডু উড়ান পরিষেবা দিত। কিন্তু ৯ মাস পরিষেবা একদম ঠিক ঠাক চললেও হঠাৎ কলকাতা-কাঠমান্ডু উড়ান চলাচল বন্ধ করে দেওয়া হয়। সেই সময় বুদ্ধ এয়ার এক বিবৃতিতে জানায়, কলকাতা-কাঠমান্ডু উড়ান পরিষেবা চালু করে তারা লাভের মুখ দেখতে পায়নি, উল্টে ক্ষতি স্বীকার করতে হয়েছে তাদের। সংস্থার ১০ কোটি টাকা লোকসান হয়েছিল।

ফের সেই অচলাবস্থা কাটিয়ে দীর্ঘ ছ’বছর পর ফের সেই একই পথে উড়ান চালুর সিদ্ধান্ত নিয়েছে ‘বুদ্ধ এয়ার’। পাশাপাশি গুয়াহাটি সহ লখনউয়ের মতো শহরেও উড়ান পরিষেবা চালু করতে চায় এই সংস্থা।